Reacția germanilor după eșecul contra României și ratarea calificării la EURO
România U19 a reușit o victorie mare împotriva reprezentativei similare a Germaniei, scor 3-2, în Turul de Elită, ultima fază de calificare pentru Campionatul European din acest an.
Venită după eșecul contra Turciei, scor 0-2, România era obligată să învingă Germania pentru a mai spera la calificarea la turneul final. Naționala condusă de Adrian Dulcea a început bine și a deschis scorul în minutul 28 prin fiul selecționerului, Patrick Dulcea, fotbalist legitimat la FC Argeș.
Germanii au restabilit imediat egalitatea prin Dzenan Pejcinovic (Wolfsburg), însă Alexandru Stan, atacantul împrumutat de Rapid la CS Mioveni, a readus România în avantaj cu două minute înainte de pauză. Tot Pejcinovic a egalat și în repriza secundă, după un gol marcat în minutul 62, însă Adrian Mazilu a dat lovitura la una dintre ultimele faze din prelungiri, când a reușit un gol de generic din afara careului.
Reacția presei din Germania, după înfrângerea cu România
Presa germană și selecționerul Christian Wörns au tras concluziile la finalul meciului în urma căruia reprezentativa U19 a nemților a rămas fără șanse matematice pentru calificarea la EURO.
Kicker: "După un start fals contra Croației, Germania U19 era sub o mare presiune la meciul cu România, având în vedere că doar câștigătoarea grupei se califică la turneul final din Irlanda de Nord. Germania a căutat pe final golul victoriei, dar România s-a apărat foarte bine și a lansat atacul decisiv în prelungiri. Mazilu a marcat golul de 3-2, care a fost suficient pentru victoria underdog-ului".
Sport1: "Dramă: European ratat de tinerii Germaniei! Naționala U19 și-a luat adio de la visul privind participarea la Campionatul European în urma unui gol marcat târziu de România. Dzenan Pejcinovic, de la VfL Wolfsburg, a marcat ambele goluri pentru Germania, însă Adrian Mazilu a înscris golul decisiv în prelungiri".
Focus: "Dubla lui Dzenan Pecinovic nu a putut evita eșecul contra României. A lăsat un gust amar în special golul de aur marcat în al patrulea minut suplimentar de Adrian Mazilu. Având în vedere că doar câștigătoarea grupei se califică la turneul final, toate speranțele Germaniei sunt deja îngropate".
Christian Wörns, selecționer Germania U19: "Băieții au dat totul și nu poate nimeni să spună că nu și-au dorit victoria, însă am avut probleme în unele zone ale terenului. Au fost câteva ocazii bune pentru noi prin care puteam trece în avantaj înainte de final, însă, din nefericire, România a avut un final mai bun decât noi".
Clasamentul din grupa României U19 cu o rundă înainte de final
- 1. Turcia - 6p
- 2. Croația - 3p
- 3. România - 3p
- 4. Germania - 0p
* Doar prima clasată se va califica la EURO 2024 U19.
* În ultima rundă a Turului de Elită, marți, de la ora 15:00, se joacă meciurile România - Croația și Germania - Turcia.
* În caz de egalitate de puncte, departajarea se va face în funcție de rezultatul din meciul direct.
Urmăriți SPORT.RO și pe Google News